
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 15 decembrie 2010               

Pl.x 829/2010                     


AVIZ
asupra propunerii legislative pentru modificarea şi completarea Legii 101 din 2006 privind serviciul de salubrizare a localităţilor
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare cu propunerea legislativă pentru modificarea şi completarea Legii 101 din 2006 privind serviciul de salubrizare a localităţilor, trimisă cu adresa nr. Pl.x 829 din 29 noiembrie 2010 şi înregistrată cu nr. 31/1219 din 2 decembrie 2010.
           Conform dispoziţiilor art.75 alin.(1) din Constituţia României, republicată şi ale art.92 alin.(9) pct.1 din Regulamentul Camerei Deputaţilor, republicat, Camera Deputaţilor este Cameră decizională.
Senatul, în calitate de primă Cameră sesizată, a respins propunerea legislativă, în şedinţa din 24 noiembrie 2010.
Potrivit prevederilor art. 61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut propunerea legislativă, în şedinţa din 15 decembrie 2010.
           Propunerea legislativă are ca obiect de reglementare modificarea Legii serviciului de salubrizare a localităţilor nr. 101/2006, cu modificările şi completările ulterioare, în sensul ca în stabilirea cadrului juridic privind înfiinţarea, organizarea, gestionarea, exploatarea, finanţarea şi controlul funcţionării serviciului public de salubrizare a localităţilor să fie luate în considerare şi subdiviziunile administrativ-teritoriale ale municipiului Bucureşti, respectiv sectoarele. Astfel, se urmăreşte să se dea posibilitatea primăriilor de sector să poată încheia contracte direct cu operatorii privaţi în materia prestării serviciului public de salubrizare.

         Membrii comisiei au examinat propunerea legislativă supusă avizării, expunerea de motive, avizul favorabil al Consiliului Legislativ nr. 693 din 4 iunie 2010 şi punctul de vedere al Guvernului nr. 2054 din 9 august 2010 prin care nu se susţine adoptarea acestei iniţiative legislative în forma prezentată.
         În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a iniţiativei legislative.

         În raport cu obiectul şi conţinutul reglementării, iniţiativa legislativă face parte din categoria legilor ordinare. 
               PREŞEDINTE,                                                         SECRETAR,

                Daniel BUDA                                                 Gabriel ANDRONACHE
Consilier, Ciprian Bucur

